戊午年寓興二十韻
作者：張祜
朝代：唐

paragraphs: 大道開王室，辛勤自賈生。
白衣逢聖主，青眼賴時英。
一路來邊海，三年別上京。
淚因南國盡，心向北辰傾。
咄咄中途事，栖栖此日行。
登封期未卜，弔汩恨空盈。
謫見天何再，勤憂詔未幷。
漢胡當重理，魏相昔權兵。
《葛藟》機尤巧，《鴟鶚》義可精。
（「鴟鶚」當作「鴟鴞」。
）舊恩移保傳，初論激公卿。
後學稽前古，先儒制未萌。
朱雲曾痛憤，劉向幾吞聲。
日月今纔朗，煙塵久未清。
詎聞高鳥盡，終俟小鮮烹。
坦坦前王道，雄雄近世名。
帝圖殷太甲，人鏡魏文貞。
逸足期千里，窮鱗渴一泓。
徵賢寧乏詔，進善豈無旌。
狡兔當寒伏，荒雞半夜鳴。
殷勤在伊呂，爲我致昇平。